แอกซ่าฯชูกลยุทธ์จับรถหรู
เมินรับประกันอีโคคาร์เบี้ยต่ำเคลมสูงเน้นสุขภาพสินทรัพย์แนวรถไฟฟ้า
22 เม.ย. 2556

เมินรับประกันอีโคคาร์เบี้ยต่ำเคลมสูงเน้นสุขภาพสินทรัพย์แนวรถไฟฟ้า
แอกซ่าฯ เผยกลยุทธ์ปีนี้เน้นรับรถหรู เพิ่มงานประกันทรัพย์ตามแนวรถไฟฟ้า ตลาดสุขภาพชาวต่างชาติ
นายกี่เดช อนันต์ศิริประภา กรรมการผู้อำนวยการ บริษัท แอกซ่าประกันภัย เปิดเผยว่า 3 เดือนแรก บริษัทมีเบี้ยรับรวม 830.2 ล้านบาท เพิ่มขึ้น 30% จากเป้าหมายเบี้ยรับรวมปีนี้ตั้งเป้าเบี้ยรับรวมกว่า 3,100 ล้านบาท เพิ่มขึ้น 15% โดยบริษัทรุกตลาดลูกค้ารายบุคคล รายบรรษัท และประกันสุขภาพมากขึ้น
สำหรับลูกค้ารายบุคคลปีนี้ที่ 16.5% เน้นประกันภัยรถยนต์หรูระดับ 1 ล้านบาทขึ้นไป เช่น รถ BMW 50% ของยอดขาย เป็นลูกค้าของแอกซ่าฯ
นอกจากนี้ ธุรกิจประกันภัยรายบรรษัท หรือลูกค้าองค์กรขนาดใหญ่ ตั้งเป้าหมายเติบโตที่ 45.1% โดยจะเพิ่มงานใหม่จากการรับประกันภัยคอนโดมิเนียมตามเส้นทางส่วนขยายของรถไฟฟ้า BTS และรถไฟฟ้าใต้ดิน MRT รวมถึงประกันภัยโรงแรมตามหัวเมืองท่องเที่ยวต่างๆ
ขณะที่ธุรกิจรับประกันภัยสุขภาพปีนี้ตั้งเป้าเติบโตประมาณ 86%
นายกี่เดช กล่าวว่า ผลการดำเนินงานช่วงปีที่ผ่านมา บริษัทมีเบี้ยประกันภัยรับรวมทั้งสิ้น 2,726 ล้านบาท เมื่อเทียบกับเบี้ยประกันภัยรับปี 2554 เพิ่มขึ้น 30.7% ซึ่งสูงกว่าเป้าหมายที่ตั้งไว้ รวมถึงสูงกว่าอัตราเฉลี่ยการเติบโตโดยรวมของตลาดประกันวินาศภัย
ทั้งนี้ การเติบโตของธุรกิจในช่วงปีที่ผ่านมา บริษัทต้องแข่งขันภายใต้ข้อจำกัดการรับประกันภัยที่เข้มงวด ปีที่ผ่านมาธุรกิจอสังหาริมทรัพย์ถือว่าบูมมาก แต่บริษัทยังคงเลือกเฉพาะงานที่ทำกำไรในส่วนของประกันภัยทรัพย์สิน
ด้านประกันรถยนต์จะเน้นเฉพาะรถหรู ซึ่งมีส่วนแบ่งการตลาดค่อนข้างจำกัด แม้ช่วงปีที่ผ่านมาการประกันภัยรถยนต์จะเติบโตมากก็ตาม จากการขยายตัวจากโครงการรถยนต์คันแรกของรัฐบาล แต่บริษัทไม่เน้นรถยนต์ประเภทอีโคคาร์ เหมือนกับบริษัทประกันอื่นที่ต่างแย่งส่วนแบ่งทางการตลาดกัน
“ผลงานบริษัทช่วงปีที่ผ่านมา ถือว่าประสบความสำเร็จมาก หากไม่รวมการชดใช้สินไหมจากเหตุการณ์น้ำท่วมใหญ่ปี 2554 บริษัทมีกำไรก่อนหักภาษีประมาณ 13.9 ล้านบาท สินทรัพย์รวม 8,607 ล้านบาท สัดส่วนผู้ถือหุ้นรวม 987 ล้านบาท อัตราความพอเพียงต่อเงินกองทุน สูงถึง 236.4%” นายกี่เดช กล่าว
นายกี่เดช กล่าวว่า ช่วงปีที่ผ่านมาบริษัทได้เพิ่มทุนจดทะเบียน 2 ครั้ง คือ เมื่อช่วงเดือนมิถุนายน 750 ล้านบาท และในเดือนพฤศจิกายน 480 ล้านบาท รวมเป็น 1,230 ล้านบาท เพื่อเพิ่มศักยภาพแบะรองรัยการขยายตัวของธุรกิจในระยะยาว การเพิ่มทุนจดทะเบียนนั้นได้รับการสนับสนุนจากบริษัทแม่ คือ กลุ่มแอกซ่าเป็นอย่างดี ส่วนแผนการเพิ่มทุนในปีนี้ยังไม่มีความจำเป็นแต่อย่างไร